**Ruumikirjeldus/sissejuhatus**

Tere tulemast Eesti Rahva Muuseumi näituse „Kellele kuulub öö?“ kirjeldustõlketuurile. Kirjeldustõlke koostasid Siret Saar ja Mirjam Liivak

Toimetaja Karin Kastehein

Helitööd tegi Maido Selgmäe

Sisse luges Kadri-Liis Olmaru Luha

Näitus on avatud 17. veebruarist 2024 kuni 24. veebruarini 2025. „Kellele kuulub öö?“ asub ERMi hoone B-poolel ehk tagaosas. Näitusele tuleb liikuda A-poole kaudu, läbi püsinäituse „Kohtumised“. Näituse võib tinglikult jagada kaheks: galeriis on ajalooline ülevaade Eesti linnaööst ja fuajeealal saab eraldi boksides tutvuda installatsioonidega.

513-ruutmeetrises fuajees ja osaliselt ka keldrikorrusel on seitse tänapäevast ööelukultuuri käsitlevat installatsiooni, millest kirjeldame kahte: „Leitud ja kaotatud“ ning „Uks pärani kinni ehk baariodüsseia ajatu hiilgus“. Kõik installatsiooniboksid on ehitatud pressitud puitmaterjalist ja värvitud kas roosaks, halliks või mereroheliseks. Tekstid on eesti ja inglise keeles. Kirjeldustõlgetes on vaheviidetena toodud üksnes eestikeelsed tekstid.

Linnaöö ajalugu on paigutatud galeriisse ehk ajutiste näituste saali, mis on umbes 200-ruutmeetrine ruum kõrgusega 4 meetrit. Näitusesaali sisenedes jõuame eeskojalaadsesse ruumi, mille helehallidel seintel on paremal mustas kirjas näitust tutvustavad tekstid ja vasakul näituse tegijad.

**Näitust tutvustav tekst**

Kellele kuulub öö?

Teekonnal öisesse linna – pidude ja rõõmu areenile, ent ka hirmu ja ohu meelevalda – on meie

kaaslased lummus ja ettevaatlikkus. See näitus uurib Eesti linnaöö põnevat ajalugu, kutsudes

kujutlema, millisena inimesed ööd sajandeid tagasi tajusid ja kuidas see taju on aja jooksul

muutunud.

Suhe inimeste ja pimeduse vahel on alati olnud keeruline. Valgust ja pimedust on kultuuriti

tõlgendatud väga mitmel moel. Ööelu kujundavad kultuur, geograafiline paiknemine, ajalugu ja

ka võim. Päevase ajaga võrreldes on öö korratum ja seetõttu hirmsam. Samas on öö ka vaikne

aeg, mis vabastab inimesed vahel igapäevaelu kammitsatest.

„Kellele kuulub öö?“ toob päevavalgele peidetud seigad ajaloost – aegadest ja kohtadest, millal

ja kus polnud kerge näha, kuidas inimesed öösel käitusid või mida nad ette võtsid. Selline

ajalugu ei jäta sageli maha ühtegi jälge, ühtegi märki. Lisaks toob näitus välja üldisi arutelusid

selle kohta, mis pärast päikeseloojangut on ühes-teises kohas lubatud või keelatud. Samuti

kirjeldatakse rohkeid põnevaid ööga seotud tavasid. Näitus kutsub mõtisklema öise linna

mineviku, oleviku ja tuleviku üle, et välja selgitada, kellele kuulub öö.

**Näituse meeskond**

Peakuraator: Karin Leivategija

Kaaskuraatorid: Inna Jürjo, Aet Kuusik, Meeri Ott, Riho Paramonov, Oskar Poll, Rebeka Põldsam, Lauri Suurmaa, Katrin Tiidenberg

Peakunstnik: Emma Eensalu

Abikunstnik: Silver Rannak

Helikunstnikud: Mihkel Maripuu, Taavi Tulev

Kui eeskojas mõni meeter edasi liikuda, jõuame kahepoolse klaasukseni, millel on vertikaalsed puidust käepidemed, uksed avanevad automaatselt sissepoole.

Näituse üldkujundus on inspireeritud linnakeskkonnast. Galeriisse astudes siseneme otsekui kuue meetri laiusele looklevale tänavale, kus saame seiklema hakata. Tänava mõlemal küljel on valgustatud klaasvitriinid ehk aknad, mis väljendavad ööelu eri tahke. Nagu päriselus, ei kulge ka tänavat jäljendav näituseruum takistusteta: tänava keskel on puidust vaheseinu tekstide ja vitriinidega, vaheseinte suurus on keskmiselt 225 × 300 cm.

Näituseruumi ilmestab ka helikujundus: kolmveerandtundi lööv kell, laulev öövaht, rongivile jpm.

Ruumi põrand on hall ja betoonist, laes on must metallvõrk, seinad ja vitriinide raamistik on tehtud pressitud puitmaterjalist ja värvitud tumesiniseks. Ruum on hämar, üksnes vitriinide juures on pisut tugevam valgustus. Ruumi ehk tänava laius on 6 meetrit, kahel pool tänavat on tumesinise seina sisse ehitatud klaasvitriinid, vitriine leidub ka keset tänavat kõrguvatel vaheseintel. Vitriinidevaheline ala on kord kitsam, kord laiem. Näitusel on neli alateemat: „Kesk- ja varauusaeg“, „Tööstusrevolutsioon ja linnastumine“, „Nõukogude Eesti“ ning „Ööelu 1990. aastatel ja nullindatel“. Iga ajastu sees on omakorda alateemad, mille kaudu ööelu tutvustatakse.

Kesk- ja varauusaega avavad tänava alguses uneteemaline ja tänava keskel öiste pidustuste vitriin, vasakul tänavapoolel on kõrtsi ja paremal öövahi temaatikat eksponeerivad vitriinid.

Tänav keerab paremale, algab tööstusrevolutsiooni ja linnastumise näituseosa. Paremal tänavapoolel on öötööd kajastav tekstide-fotode sein, vasakul on vitriin öist liiklust demonstreerivate esemetega. Edasi liikudes ja uuesti paremal poolel saab uudistada esemeid, mis kuuluvad politsei ja kuritegevuse teema alla. Vasakul on sein ajaleheväljavõtetega ööelu juhtumuste kohta.

Otse edasi liikudes on tänava keskel kaks sõjaööteemalist vitriini, mis vahendavad Nõukogude Eesti ööelu. Paremal tänavapoolel on vitriin kuritegevuse ja miilitsatööga seotud eksponaatidega. Selle kõrval on ööelu piirangute sein tekstide, fotode ja plakatitega.

Seejärel käänab tänav paremale – oleme 1990. aastate ja nullindate öömelus. Vasakul on fotosein öisest Tallinnast, paremal turvamehe vitriin ja sellest edasi grafitisein. Tänav ehk ruum lõpeb otseseinaga „Öö võrgus“, kus on väljavõtted omaaegsetest ajalehtedest.

Keskaja näituseosas on lakke ehitatud võlve ja kaari, seintel olevad vitriinid on ülevalt kaarjad. Kaarjate vitriinide klaasiosa laius on 2 ja kõrgus 2,5 m, vitriinide sügavus on umbes 40 cm, klaasosa kõrgus põrandast umbes 40 cm. Kõik vitriinid on seest valgeks värvitud, esemed on vitriini tagaseinal kas väikestel puidust helehallidel riiuliplaatidel või metallikinnitusega otse seinal ning samuti vitriinipõhjal. Vitriini sisekülgedel on must tekst esemete nimetustega. Ajastut tutvustavad tekstid on valges kirjas seintel, alateemasid sissejuhatavad valged tekstid vitriinide kõrval puidust püstise ristküliku kujulistel tumesinistel tahvlitel mõõtudega 37 × 50 cm. Ajastuomased käsud ja keelud on seintel punases kirjas.

Elamuslikku näitusekülastust!